Pálffy, Ján, predseda Správnej rady Ústavu pamäti národa (2020-06-10):
Vážený pán predsedajúci, vážené panie poslankyne, vážení páni poslanci, dovoľte mi, aby som predstavil činnosť Ústavu pamäti národa za rok 2019 tak, ako je zachytená v predloženej výročnej správe, ktorú vypracovala a v Dozornej rade ústavu prerokovala Správna rada ÚPN 17. apríla 2020. Ústav pamäti národa je verejnoprávna ustanovizeň so sídlom v Bratislave, zriadená zákonom č. 553/2002 Z. z. Medzi jeho úlohy patrí úplne a nestranne hodnotiť obdobie neslobody, sprístupňovať dokumenty o prenasledovaní osôb, zverejňovať údaje o vykonávateľoch tohto prenasledovania, poskytovať verejnosti výsledky svojej činnosti a propagovať myšlienky slobody a obrany demokracie. Štatutárnym orgánom ústavu je podľa novely zákona o pamäti národa z roku 2017 Správna rada ÚPN. Tá má deviatich členov. Najvyšším kontrolným orgánom ústavu je dozorná rada. V minulom roku nedošlo k zmenám v organizačnej štruktúre ÚPN. Na základe identifikovaných potrieb zefektívnenia vnútorných procesov však pracovala správna rada ústavu na príprave novej organizačnej štruktúry a organizačného poriadku, ktoré budú účinné od 1. septembra 2020. Ústav pamäti národa mal v minulom roku celkovo 69 zamestnancov. Do pracovného pomeru počas roka nastúpili traja a pracovný pomer ukončili piati zamestnanci. Vysokoškolské vzdelanie malo 52 osôb, čo spolu predstavuje viac ako 75 % z celkového počtu zamestnancov. Ústav pamäti národa mal na svoju činnosť zo štátneho rozpočtu schválený transfer vo výške 1 915 829 eur. Z roku 2018 bolo v rámci kapitálových výdavkov na čerpanie v roku 2019 prenesených 31-tisíc eur. Na základe žiadosti ÚPN bol transfer do štátneho rozpočtu počas roka navýšený spolu o 155 519 eur. Celková výška transferu tak predstavovala sumu 2 102 348 eur. Finančné prostriedky zo štátneho rozpočtu boli čerpané na 
99,82 %. K 31. decembru mal ústav majetok v účtovnej hodnote 750 356 eur. Jeho reálna hodnota bola 77 047 eur. Vážené dámy, vážení páni, dovoľte mi, aby som teraz konkrétnejšie priblížil výsledky práce Ústavu pamäti národa za uplynulý rok. Medzi ťažiskové zložky ústavu patrí archív ÚPN, ktorý eviduje, zhromažďuje, sprístupňuje, zverejňuje, spravuje a využíva dokumenty bezpečnostných orgánov vytvorené v období od 18. apríla 1939 do 31. decembra 1989. V správe archívu ÚPN je v súčasnosti 455 archívnych fondov a zbierok. Popri inventarizácii a usporadúvaní materiálov archívnych fondov a rozširovaní archívneho informačného systému zamestnanci archívu na štúdium pre 187 osôb, ktoré vykonali 333 bádateľských návštev, celkovo pripravili takmer 540-tisíc strán archívnych dokumentov. Špecializovaný archív ÚPN plnil všetky úlohy týkajúce sa sprístupňovania dokumentov bývalých bezpečnostných zložiek aj voči štátnym inštitúciám. V roku 2019 ústav celkovo vybavil 1 060 žiadostí štátnych orgánov Slovenskej a dvanásť žiadostí štátnych orgánov Českej republiky. Zdigitalizovaných bolo spolu takmer 165-tisíc strán dokumentov. Ústav pamäti národa sprístupňuje dokumenty po bývalých bezpečnostných zložkách štátu taktiež na základe písomnej žiadosti v zmysle zákona o pamäti národa. V roku 2019 pripravil a 67 žiadateľom sprístupnil celkovo 11 471 strán dokumentov. V rámci svojej vedecko-výskumnej činnosti ÚPN plnil výskumné a publikačné úlohy v desiatich tematických okruhoch a dokumentačné úlohy v piatich okruhoch. Tie sa venovali rekonštrukcii útvarov Štátnej bezpečnosti na Slovensku. V roku 2019 bol spracovaný prehľad 590 tajných spolupracovníkov teritoriálnych útvarov rozviedky na Slovensku, zaevidovaných v rokoch 1969 až 1989. Ďalej. Databáza perzekvovaných za trestný čin nedovoleného opustenia republiky a nositeľov súdnych perzekúcií či rukopis monografie o vývoji, organizačnej štruktúre a činnosti spravodajského oddelenia 11. brigády pohraničnej stráže. Samostatne alebo v spolupráci s partnerskými inštitúciami sme zorganizovali jedenásť vedeckých konferencií a seminárov. V tejto súvislosti by som osobitne chcel vyzdvihnúť medzinárodnú vedeckú konferenciu pod záštitou prezidentky Slovenskej republiky Zuzany Čaputovej Annus mirabilis rok 1989 a Slovensko, ktorá sa uskutočnila 12. a 13. novembra v Bratislave. Konferencia mala interdisciplinárny charakter a poskytla priestor pre bádateľov zo širokého spektra spoločenských vied. Súčasťou podujatia boli aj okrúhle stoly aktérov historických udalostí zo Slovenska i zo zahraničia. V rámci vedeckých podujatí pripravených pri príležitosti 30. výročia pádu totalitných komunistických režimov v Európe išlo o jednu z najlepšie hodnotených a najreprezentatívnejších vedeckých konferencií. Zamestnanci Ústavu pamäti národa celkovo vystúpili na 35 vedeckých konferenciách a seminároch, na ktorých predniesli 45 príspevkov. V rôznych typoch vedeckých a odborných časopisov, zborníkov a iných publikácií uverejnili 73 výstupov. Samostatne sme vydali štyri knižné publikácie a spolu s vydavateľstvom SME a Klubom 89 sme sa podieľali na vydaní informačne nabitej príručky nazvanej 1989 Cesta k slobode. Pokračovali sme vo vydávaní štvrťročníka Pamäť národa. Pre študentov sme pripravili šesť nových informačných bulletinov. V roku 30. výročia Nežnej revolúcie a pádu totalitného režimu sme mimoriadnu pozornosť venovali popularizačným a osvetovým aktivitám, pričom za nemenej dôležitú úlohu ústavu považujeme aj šírenie myšlienok slobody a demokracie, ktoré predstavujú protipól rôznym formám intolerancie vyskytujúcim sa v spoločnosti. Aj s týmto zámerom sme uskutočnili 92 prednášok pre študentov a verejnosť. Pripravili sme 10 diskusných večerov a na ďalších 19 diskusiách sme aktívne participovali. Informácie o období neslobody sme sprostredkovali aj formou siedmich nových výstav pripravených samostatne, respektíve v spolupráci. Za všetky spomeňme aspoň výstavu Chceme slobodu, Pád komunistického režimu na Slovensku v roku 1989, ktorú sme v októbri 2019 za značného záujmu americkej verejnosti prezentovali na pôde George Town University vo Washingtone a v decembri v priestoroch Veľvyslanectva Slovenskej republiky pri Svätej stolici v Ríme. Výsledkom spolupráce s poľským veľvyslanectvom a poľským Inštitútom národnej pamäti je výstava Bratia vo viere, ktorá je venovaná vzťahom poľských a slovenských kresťanov v období vlády komunistického režimu. Medzi naše priority patrí aj nakrúcanie výpovedí v rámci zaznamenávania svedkov obdobia neslobody. V minulom roku sme ich natočili 56. Pokračovali sme aj v projekte natáčania krátkych tematických informačných videí. V roku 2019 sme ich celkovo pripravili 35. Formou audiovizuálnych záznamov sme verejnosti spolu s výpoveďami prítomných pamätníkov obdobia neslobody sprostredkovali aj pietne a spomienkové podujatia pripravené spoločne s organizáciami politických väzňov a ďalšími partnermi. V novembri sme pri budove Univerzity Komenského v Bratislave už po jedenásty krát zorganizovali spomienkové podujatie na pochod študentov zo 16. novembra 1989. Na pôde ústavu sme prijali 371 návštevníkov v rámci exkurzií i dní otvorených dverí. V spolupráci s ďalšími partnermi sme pripravili interaktívnu mapu Slovenska s vyznačenými pamätníkmi, pamätnými tabuľami, sochami, bustami a pamätnými miestami pripomínajúcimi obete komunizmu. Táto stránka je nazvaná pamätníky.sk. Cieľom mapy nie je iba sústrediť informácie o pietnych miestach do interaktívnej podoby, ale predovšetkým ich dať do povedomia širokej verejnosti a vytvoriť tak vzdelávací nástroj vhodný pre učiteľov i rodičov. Podľa zákona č. 219/2006 Z. z. o protikomunistickom odboji sme v minulom roku priznali postavenie účastníka protikomunistického odboja päťdesiatim a postavenie veterána protikomunistického odboja 49 osobám. V spolupráci so samosprávnymi krajmi sme v Bratislave, Nitre, Žiline a Trnave pripravili štyri slávnostné verejné odovzdávania dekrétov o priznaní postavenia veteránov protikomunistického odboja. Pre účastníkov týchto podujatí to predstavuje aj jednu z foriem morálneho zadosťučinenia. Vlajkovú loď v oblasti osvetových a kultúrnych aktivít ústavu už tradične predstavuje multižánrový festival slobody, ktorého 9. ročník sme v spolupráci s európskou sieťou Pamäť a solidarita zorganizovali v dňoch 11. až 
17. novembra. Rad pietnych spomienok a podujatí v rámci festivalu vyvrcholil víkendom zatvorených hraníc na Cyklomoste slobody v Devínskej Novej Vsi, kde sme priblížili dobovú atmosféru pred rokom 1989, pre návštevníkov sme pripravili viacero prednášok a kladenie vencov obetiam Železnej opony. Aj v roku 2019 ústav pokračoval v trende zintenzívnenia spolupráce s partnermi v zahraničí. Medzi najpodstatnejšie výsledky bilaterálnej spolupráce možno zaradiť nadviazanie kontaktov s pamäťovými inštitúciami z Lotyšska a Ukrajiny, ako aj prehĺbenie spolupráce s poľským Inštitútom národnej pamäti. V rámci multilaterálnej spolupráce ústav participoval na činnosti troch nadnárodných pamäťových združení: európskej siete úradov spravujúcich písomnosti tajnej polície, európskej siete Pamäť a solidarita a platformy Európskej pamäti a svedomia. V roku 2019 Ústav pamäti národa po desiatich rokoch opäť predsedal európskej sieti úradov spravujúcich písomnosti tajnej polície. V rámci predsedníctva sme zorganizovali v Bratislave v dňoch 25. a 26. septembra výročné stretnutie predstaviteľov inštitúcií združených v európskej sieti. Išlo o 15 delegácií z 13 krajín. V predvečer výročného stretnutia ústav navštívil spolkový splnomocnenec pre dokumenty Štátnej bezpečnosti bývalej Nemeckej demokratickej republiky Roland Jahn. Na domácej pôde sme pokračovali v spolupráci s organizáciami politických väzňov. Ich predstavitelia viackrát navštívili ÚPN, kde spolu s vedením ústavu rokovali o príprave spomienkových podujatí ako aj dlhodobejších projektov. Všetky strany sa taktiež zhodli na tom, že v záujme nastolenia spravodlivosti je potrebné pokračovať v odškodnení obetí režimu a v náprave spáchaných krívd. Doterajšiu spoluprácu s Bratislavským samosprávnym krajom sme 19. júna spečatili podpisom memoranda o partnerstve a spolupráci. Ústav pamäti národa taktiež podporil iniciatívu na založenie Múzea obetí komunizmu na Slovensku. Počas celého roka sme mimoriadne intenzívne spolupracovali aj s Klubom 89, ktorý združuje osobnosti Nežnej revolúcie, a to na veľkom množstve podujatí k jej 30. výročiu. Taktiež sme pokračovali v spolupráci so Slovenským národným múzeom či Múzeom SNP v Banskej Bystrici. Vážené panie poslankyne, vážení páni poslanci, rok 2019 bol pre Ústav pamäti národa mimoriadne významný, ale aj náročný. Rád konštatujem, že bol aj mimoriadne úspešný. Medzi priority ústavu v roku 2019 patrili popularizačné a osvetové aktivity pripravené k 30. výročiu Nežnej revolúcie, ďalej aktivity súvisiace s predsedníctvom ÚPN v rámci európskej siete úradov spravujúcich písomnosti tajnej polície, aktivity súvisiace s pripomínaním a zachytávaním osudov politických väzňov a prenasledovaných osôb, s rozvojom medzinárodnej spolupráce, ako aj s prípravou novej organizačnej štruktúry ústavu a koncepcie výskumu. Cieľom ďalšieho rozvoja a plnenia úloh vyplývajúcich ústavu zo zákona bude potrebné doriešiť otázku sídla ÚPN. Dodnes totiž nedošlo k naplneniu ustanovenia zákona, podľa ktorého má ústav dostať od štátu do správy nehnuteľnosti umožňujúce plniť mu zákonné úlohy. Naše partnerské inštitúcie z krajín strednej a východnej Európy zväčša sídlia v dôstojných objektoch, ktoré sú vizitkou vzťahu štátu i spoločnosti k nim. V záujme nastolenia spravodlivosti bude ústav aj naďalej vyvíjať a podporovať aktivity súvisiace s vyrovnávaním sa s totalitnou minulosťou, s odškodnením obetí a nápravou spáchaných krívd, ako aj aktivity súvisiace so vznikom múzea totalitných režimov. Dovoľte mi taktiež, aby som sa aj z tohto miesta poďakoval všetkým kolegom, ktorí sa v uplynulom roku zaslúžili o prezentované výsledky súvisiace s odkrývaním bielych miest totalitného obdobia našich dejín, šírením hodnôt slobody a ktorí sa taktiež pričinili o mimoriadne dôstojný priebeh aktivít pripravených pri príležitosti 30. výročia Novembra 1989. Som presvedčený, že dôkladné poznanie našej minulosti vytvára základné predpoklady pre posilnenie našej demokratickej súčasnosti i budúcnosti. Ďakujem za pozornosť.